Dagur Sigurðsson
Dagur Sigurðsson (Reykjavík, 3. travnja 1973.) je bivši islandski rukometaš i reprezentativac, aktualni izbornik rukometne reprezentacije Njemačke. Dešnjak, Sigurðsson je tokom aktivne karijere igrao kao srednji vanjski. 

Rođen je u Reykjavíku, gdje se isprva počeo baviti nogometom, ali je nakon nekoliko nastupa za islandsku U-17 reprezentaciju odlučio posvetiti se rukometu. Profesionalnu karijeru započinje u lokalnom Valur Reykjavíku, s kojim osvaja pet nacionalnih prvenstava, prije nego se 1996. godine seli u njemački LTV Wuppertal. Tamo je sa samo 24 godine postao momčadski kapetan, odnosno nakon samo jedne sezone u klubu. U tom je svojstvu ostao naredne tri sezone, kada seli u Japan, gdje tri sezone djeluje kao trener-igrač kluba Wakunaga Hiroshima. Njegov posljednji klub bio je austrijski A1 Bregenz, gdje je također bio trener-igrač do 2007. godine, kada je zaključio igračku karijeru. Sigurðsson je nastupao i za reprezentaciju Islanda, za koju je skupio 215 nastupa uz 397 golova. 

Nakon umirovljenja, Sigurðsson se vraća u Valur Reykjavík, gdje kratko radi kao direktor prije nego je 2008. godine preuzeo klupu Austrije. Kao izbornik, Sigurðsson je osvojio deveto mjesto na EHF Euru 2010. godine, što i danas ostaje najbolji austrijski rezultat na tom natjecanju. Još za trajanja izborničkog mandata, godine 2009. preuzeo je klupu njemačkog kluba Füchse Berlin, s kojim je osvojio DHB-Pokal (2014.) i EHF Kup (2015.). Austrijsku klupu napustio je 2010. godine. Izbornikom Njemačke postao je 2014. godine te je napravio senzaciju kada je 2016. godine u Poljskoj postao europski prvak, nakon finalne pobjede protiv Španjolske. 

Nakon Svjetskog prvenstva 2017. godine, Sigurðsson preuzima reprezentaciju Japana, s ciljem odrađivanja što boljih priprema za Olimpijske igre 2020. u Tokiju.

Uspjesi

Igrač

Valur Reykjavík

 Olís deildin: 1990–91, 1992–93, 1993–94, 1994–95, 1995–96
 Bikarkeppni HSÍ: 1992–93

A1 Bregenz (trener-igrač)

 Handball Liga Austria: 2003–04, 2004–05, 2005–06, 2006–07
 ÖHB-Cup: 2005–06

Trener

Njemačka

 EHF Euro: 2016.

Vanjske poveznice

 Profil na EuroHandball.com
 Profil na SportsReference.com 

Islandski rukometaši
Islandski rukometni treneri
Europski prvaci u rukometu